
JULIA JAMES

Det mest forbudte

Oversatt av Mona-Lise Pedersen


Julia James bor i England og elsker Cornwalls fredelige grønnkledde landsbygd og ville kystlinje. Hun elsker også Middelhavet – så rikt på myter og historie, med solsvidde landskap og olivenlunder, eldgamle ruiner og asurblått hav. Det er som skapt for romantikk. Hva mer kan et kjærestepar ønske seg?


Til JW, min avtroppende redaktør! Takk for all hjelp og støtte opp gjennom årene.

Salvatore Luchesi trakk seg litt unna kvinnen som ivrig lente seg inntil ham.

«Gia, nei …» sa han med tilkjempet rolig stemme.

«Å, Salva! Skjønner du ikke at jeg er gal etter deg?» Stemmen hennes var både forførende og inntrengende. Hun hadde helt uventet ringt på døren til leiligheten hans i Roma og bedt ham om å mikse en cocktail til henne. Nå kastet hun seg bokstavelig talt over ham.

Salvatore sukket innvendig. Han var naturligvis klar over at Giavanna Fabrizzi var gal etter ham! Men selv om hun ikke hadde vært datteren til forretningspartneren hans, var hun altfor ung, og hun var ikke hans type i det hele tatt. Hun var en lunefull mørk skjønnhet på knapt tjue år. Selv foretrakk han langbente blondiner. De var det perfekte motstykket til hans olivenfargete hud, svarte hår og mørke øyne. Han var relativt høy til å være italiener, og han var også fullstendig klar over at han hadde et utseende som kvinner fant tiltrekkende, og som menn misunte ham.

«Gia, hør her», sa han og gikk et skritt tilbake mens han holdt henne på en armlengdes avstand. «Du smigrer meg så absolutt, men du er Robertos datter, og jeg ville aldri våge å innlede en affære med deg!»

Han prøvde å legge an en humoristisk tone. Gia var en prøvelse, og hun var svært bortskjemt, men han ville ikke lage noe oppstyr.

Hun så på ham med store øyne. «Men jeg vil ikke ha en affære med deg, Salva!» utbrøt hun.

De røde leppene nærmet seg lengselsfullt mens hun prøvde å presse seg mot ham igjen.

«Jeg vil ha så mye, mye mer!»

Salvatore så ned på henne og fikk en dårlig følelse i magen. Da hun fortsatte, skjønte han hvorfor.

«Det samme vil Papa! Det har han fortalt meg, og han har helt rett! Det ville være perfekt, absolutt perfekt!» Hun sukket med åpen munn og sendte ham et sultent blikk. «Jeg vil gifte meg med deg!» kvitret hun.

Den dårlige følelsen ble liggende som en stein i magen hans.

*

Lana sto og ventet sammen med de andre modellene. Føttene verket i de høyhælte skoene, men snart var det heldigvis hennes tur. Musikken drønnet ut fra høyttalerne da hun gikk ut på catwalken. Etter ti år i denne bransjen kunne hun gjennomføre slike show med øynene lukket.

Har jeg virkelig noensinne syntes at dette livet er glamorøst og spennende? tenkte hun og sukket innvendig mens hun snudde seg perfekt, la den ene hånden på hoften og ventet et lite øyeblikk før hun begynte å gå tilbake. En gang for mange år siden hadde hun det, men nå nærmet hun seg tjuesju og skulle gjerne avsluttet modellkarrieren.

Men det hadde hun ikke råd til. Trettheten kom over henne. Hun hadde jobbet lange dager under den hektiske moteuken, og den var ikke over ennå. Alle modellene måtte også delta på avslutningsfesten sammen med alle VIP-ene.

En halv time senere minglet hun rundt i festlokalet og ventet på det rette øyeblikket til å kunne trekke seg tilbake, for de neste dagene var fullbooket med avtaler. Hun drakk mineralvann og betraktet uinteressert de andre modellene, stylistene, moteredaktørene og de øvrige gjestene som sto rundt motedesigneren og assistentene hans.

Mennene kastet lange blikk etter henne, men Lana lot seg ikke merke med det. Hun strammet leppene. En eneste gang hadde hun gjort en stor feil!

Hvordan hadde hun kunnet være så dum å slippe Malcolm inn i livet sitt?

Han hadde vært en utrolig egoistisk mann, men hun hadde ikke latt seg merke med det. Hun hadde bare lengtet etter noen som kunne lindre ensomheten hennes.

Det var fire år siden foreldrene mistet livet i en forferdelig ulykke på motorveien. Smerten og sorgen hadde vært uutholdelig, og å slippe Malcolm inn i livet hadde dempet smerten. I ettertid skjønte hun at lengselen etter å ha noen i livet sitt, hadde blendet henne for den han egentlig var. Hun hadde trodd at han brydde seg om henne, men det han trengte, var en trofékjæreste som fikk ham til å se bra ut mens han prøvde å få fart på filmkarrieren sin.

Det hadde vist seg at det også var noe annet han var ute etter, nemlig leiligheten hun hadde kjøpt i Notting Hill, og som hun hadde kjøpt for sparepengene sine og arven etter foreldrene. Malcolm hadde vært svært interessert i leiligheten hennes.

Lana ristet bort tankene. Hun var her for å mingle, ikke for å gruble over Malcolms svik. Hun nippet til mineralvannet og gled inn mellom gjestene.

*

Salvatore tok imot et glass sjampanje fra en av servitørene og så seg rundt i festlokalet. Som en av investorene i motehuset hadde han blitt invitert til moteuken i London, men tankene hans var fortsatt i Roma. Han hadde et stort problem han måtte ordne opp i, Gia, eller rettere sagt faren hennes. For Roberto mente det samme som sin bortskjemte datter.

«Det er en perfekt match!» hadde Roberto sagt med sin buldrende stemme. «Vakrere brud finner du ikke», hadde han fortsatt med et ømt uttrykk i ansiktet. «Jeg betror henne mer enn gjerne til deg, og da slipper hun unna alle lykkejegerne!» Øynene hans hadde smalnet. «Har du noen innvendinger mot å gifte deg med datteren min?» hadde han spurt skarpt.

Salvatore hadde sett uttrykksløst på ham.

Bortsett fra at hun er en bortskjemt prinsesse og nesten femten år yngre enn meg?

«Det er et privilegium for en mann å få gifte seg med min Giavanna!» Robertos øyne hadde smalnet igjen. «Vi har allerede et omfattende forretningssamarbeid. Et ekteskap mellom deg og Giavanna vil gi oss et enda tettere partnerskap.»

Salvatores ansikt hadde om mulig blitt enda mer uttrykksløst. Dette var altså bakgrunnen for den absurde ideen! Svaret hans måtte bli hardt og brutalt, og med det resultat at han måtte avslutte det lange forretningssamarbeidet med Roberto. Det var et samarbeid som Salvatores far opprinnelig hadde inngått.

Men avviklingen ville ta tid, for de hadde kontrakter som måtte fullføres, eller som Salvatore måtte frigjøre seg fra uten tap eller komplikasjoner. På en eller annen måte måtte han overbevise Roberto om at et ekteskap med datteren hans var umulig, og uten å risikere at de ble forretningsrivaler.

Å reise bort hadde vært det første skrittet. Turen til London og moteuken var unødvendig, men betimelig. Han så seg rundt og nippet til sjampanjen igjen. Da han senket glasset, fikk han øye på en kvinne som fullstendig tok pusten fra ham.

Por Dio, hun var helt fantastisk! Det gylne håret var satt opp i en topp, og hun var kledd i en skarlagenrød aftenkjole som gled nedover den lange, slanke kroppen og de enda lengre bena. Han klarte ikke å ta øynene fra henne. Lokalet var fylt av vakre kvinner i elegante kjoler, men det var noe eget ved denne kvinnen.

Blikket hans ble hengende ved henne.

Bellissima … assolutamente bellissima …

Hun hadde høye kinnbein, øyne som satt et stykke fra hverandre, og munnen hennes var som skapt for å kysses.

Hormonene løp løpsk, og han begynte å gå mot henne.

I det samme snudde blondinen seg halvveis rundt og fikk øye på ham.

Og hun ble stående urørlig.

*

Lana stivnet. En mann kom gående mot henne. Gjestene gikk til side for ham, og hun skjønte hvorfor. Hun skjønte også hvorfor pulsen slo fortere, og hvorfor hun hadde snudd seg og møtt blikket hans.

Han var høy, høyere enn henne, og han var kledd i en skreddersydd smoking. Han var mørkhåret, hadde mørke øyne og et latinsk utseende som …

 … som tok pusten fra henne.

Meislede ansiktstrekk, bred munn og buede øyenbryn over de mørke øynene. Og han utstrålte rikdom og makt.

En pengemann. Han var en av disse usynlige støttespillerne som betalte for alt og alle som var til stede, og som satt igjen med fortjenesten fra jobben de gjorde.

Men hun hadde verken tid til å tenke, reflektere eller analysere.

For nå stanset han foran henne.

Og plutselig føltes det som om de var helt alene i festlokalet.

*

Salvatore stanset, og han holdt fremdeles blikket hennes. På nært hold var hun enda mer spektakulær, og hun så på ham med nydelige, grønne øyne.

Han hevet sjampanjeglasset mot henne.

«Du må være … en av modellene», sa han. Stemmen hans var slepende og hadde en humoristisk undertone.

Hun svarte ikke med det samme. Men så tok hun etter ham og sa: «Og du må være … en av pengemennene.»

Bevisst gjentok hun også gesten hans og hevet glasset sitt.

Salvatore lo kort, men oppriktig.

«Vel, jeg jobber åpenbart ikke direkte innenfor motebransjen!» smilte han og kjente at kroppen slappet av. Han trengte en avveksling fra Roberto og hans svært bortskjemte datter. Og denne fantastiske kvinnen kunne gi ham den avvekslingen han trengte …

«Si meg», sa han rolig for å innlede en samtale med henne. «Hvordan tror du årets kolleksjon blir mottatt?»

Lana skar en liten grimase. «Jeg overhørte at to av moteredaktørene liker kolleksjonen. Redaktøren fra New York er litt mindre begeistret, men den kinesiske redaktøren smiler fornøyd. Det er det viktigste, for markedet der er enormt», påpekte hun. «Skjønt alt dette vet du jo allerede.»

«Ja, men det er godt å høre fra deg at han smiler», sa Salvatore.

Det gjorde godt bare å snakke med henne. Irritert oppdaget han at samtalen ikke kom til å vare mye lenger. En av hans landsmenn kom bort til dem.

«Signore Luchesi! Mi dispiace! Jeg så deg ikke …»

Med raske italienske gloser ble han invitert med bort til den eksklusive sirkelen rundt den berømte motedesigneren. Salvatore ville aller helst avvise mannen og vende oppmerksomheten mot den fantastiske blondinen, men hun fortsatte videre og skjønte åpenbart at den nyankomne var viktigere enn henne.

Salvatore trakk resignert på skuldrene og ble med landsmannen. Han fikk se etter den fantastiske blondinen senere, for han hadde ikke tenkt å la henne forsvinne mellom fingrene.

Men da han tjue minutter senere endelig slapp unna og så seg rundt i det overfylte lokalet, var hun borte.

*

Lana sto og ventet på bussholdeplassen. Det var en kjølig og fuktig kveld, men hun var lettet over å ha kommet seg unna avslutningsfesten. Skjønt hun kjente et lite stikk av skuffelse, hvis hun kunne kalle det det.

Mannen … pengemannen som hadde kommet bort til henne …

Vanligvis brydde hun seg ikke når noen la an på henne. Men denne gangen hadde noe vært annerledes.

Hva hadde vært annerledes?

Hun betraktet den endeløse trafikken i den travle gaten. Et svar formet seg i hodet hennes, og hun måtte erkjenne det.

Han var den kjekkeste mannen hun noensinne hadde sett!

Han lignet absolutt ikke en blond sportsatlet som Malcolm. Hans utseende kom hun aldri mer til å bli tiltrukket av! Nei, pengemannen hun hadde truffet i kveld, så stikk motsatt ut. Han var mørk og ufattelig kjekk …

På nytt kjente hun de samme ilingene i kroppen som da hun hadde møtt blikket hans. Samtalen mellom dem hadde vært så altfor kort.

Hun sukket innvendig. Det spilte ingen rolle, for han hadde gått bort med en annen. Dessuten var det ingen vits i å ønske noe mer fra ham. En mann passet ikke inn i det kaotiske livet hennes.

Føttene verket fortsatt, men nå var hun heldigvis kledd i sine egne komfortable klær og sko. Sminken var borte, og håret var satt opp i en enkel hestehale. Hun kastet et blikk nedover gaten og håpet at bussen snart ville dukke opp.

En elegant, sølvfarget sedan svingte inn i busslommen og stanset. Passasjerdøren åpnet seg, og en mann i smoking stakk hodet ut.

«Så der er du!» sa den italienske pengemannen fra avslutningsfesten.

Stemmen hans hadde en dyp aksent, og nå hørtes han svært tilfreds ut.

*

Salvatore kjente en varm sitring i kroppen. Det hadde irritert ham at blondinen hadde forsvunnet, men her var hun. Han hadde gjenkjent henne med det samme, selv med håret i hestehale og kledd i en elegant trenchcoat. Hun hadde nøyaktig samme innvirkning på ham som da han hadde fått øye på henne i festlokalet. Og han ville definitivt ha mer, mer av henne.

Han tok av seg sikkerhetsbeltet og gikk ut av bilen. «Hvorfor forsvant du?» spurte han og så vurderende på henne.

Selv uten de elegante klærne og sminken var hun like nydelig som han hadde visst at hun kom til å være. Den fysiske reaksjonen på henne var fremdeles like sterk.

Hun trakk på skuldrene. «Jeg snek meg av gårde litt tidligere.»

Salvatore smilte. «Bli med og spis middag med meg.»

Et overrasket uttrykk gled over ansiktet hennes, etterfulgt av noe annet som gjorde ham svært tilfreds.

Men hun ristet på hodet. «Føttene verker, og jeg vil hjem.»

Hørte han en beklagelse i stemmen hennes? Han var ganske sikker på det.

Salvatore la hånden under albuen hennes. «Da vil jeg gi deg skyss hjem.» Han så nedover gaten. «Det er ingen buss i sikte, du ser kald ut, og det er regn i luften.»

Et lite øyeblikk stivnet hun, men beleilig nok falt det akkurat noen regndråper, og hun satte seg inn i bilen.

«Hva er adressen din?» spurte han.

Hun ga ham adressen til en rolig gate i Notting Hill, og han ga den videre til sjåføren som nikket bak glassruten.

«Jeg håper det ikke blir en lang omvei for deg, men du tilbød meg skyss», sa hun halvt unnskyldende.

«Det går helt fint», forsikret han henne og smilte bredt. Ansiktet hennes lå i skyggen, og han så henne bare i lyset fra gatelyktene og forbipasserende kjøretøy. Kroppen sitret fortsatt, og han likte det.

«Kanskje du ombestemmer deg angående middag?» Han snudde seg og så på henne da bilen kjørte ut i trafikken. «Jeg vet om noen utmerkede restauranter i Notting Hill!» fortsatte han lett.

Hun ristet på hodet, og det overrasket ham. Kvinner avslo vanligvis ikke en middagsinvitasjon fra ham. Han fortsatte å se på henne. Påvirkningen hun hadde på ham hadde ikke forandret seg den korte tiden siden han så henne sist.

«Takk, men jeg vil dra hjem.»

Stemmen hennes var fortsatt behersket, men han hadde en anelse om at hun ikke var så uinteressert som hun ga seg ut for å være.

Salvatore var glad for at hun avviste ham. Kanskje var det fornuftig å ikke forhaste seg. Han hadde impulsivt oppsøkt henne, og det var noe han sjelden gjorde. Affærene hans var aldri impulsive, de hadde begrenset varighet, og han gjorde alltid en nøye vurdering av kvinnene.

Så hvorfor reagerte han så impulsivt på denne fantastiske blondinen?

Spørsmålet ble hengende i luften, og han skjøv det bort.

«Kanskje vi kan spise middag en annen kveld», sa han nå. Han forlenget gjerne oppholdet i London hvis hun takket ja til invitasjonen hans.

Hun nølte seg øyeblikk, men så ristet hun på hodet. Denne gangen så han en tydelig beklagelse i blikket hennes.

«Jeg trenger ikke flere komplikasjoner i livet mitt akkurat nå», svarte hun.

«Flere?» gjentok han spørrende. Da hun ikke svarte, dukket en ubehagelig tanke opp i hodet hans. «Er du sammen med noen?»

Hvis hun var det, ville han definitivt ikke ha noe med henne å gjøre. Men hun ristet bestemt på hodet.

«Nei, ikke nå lenger!»

Salvatore la merke til det anspente ansiktsuttrykket hennes.

«Har du kjærlighetssorg?» spurte han.

Hvis det var tilfellet, ville han heller ikke ha noe med henne å gjøre. Han foretrakk affærer uten kompliserte følelser.

«Jeg vil heller kalle det pengesorg!» sa hun og hørtes opprørt ut. «Takket være ekskjæresten min er jeg nødt til å jobbe alt det jeg kan!» Hun så rett på ham. «Derfor kan jeg ikke ta meg tid til middag … eller …» Blikket hennes flakket. «Eller noe annet.»

«Det var leit å høre», sa han oppriktig. Hun hadde en voldsom innvirkning på ham, fra den perfekte profilen til det gylne håret.

«Det samme synes jeg», svarte hun lavt.

«Hva gjorde eksen din?» spurte han forsiktig.

«Han tok opp et boliglån på fire hundre tusen pund med sikkerhet i leiligheten min!» utbrøt hun. «Deretter stakk han av og overlot nedbetalingen av lånet til meg!»

Sinnet var tilbake i stemmen hennes, i ansiktsuttrykket og de smaragdgrønne øynene.

Salvatore hevet øyenbrynene. Det var et virkelig høyt lån.

Hun brøt blikkontakten med ham. «Beklager, jeg vet ikke hvorfor ordene glapp ut av meg.» Hun kikket ut av vinduet idet de kjørte inn i Notting Hill Gate og fortsatte videre nedover Kensington Park Road.

«Jeg bor i den neste tverrgaten!» sa hun raskt. Sjåføren svingte allerede inn tverrgaten og stanset foran et pent, velholdt rekkehuskompleks.

Nå forsto Salvatore hvordan eksen hennes hadde fått innvilget det høye boliglånet. En leilighet i denne delen av London var ikke billig.

Hun kastet et blikk på ham, og det var som om hun leste tankene hans. «Jeg har jobbet i mange år som modell og kjøpte leiligheten med sparepenger og penger jeg hadde arvet», forklarte hun. Enda en gang la han merke til den sinte undertonen. «Den drittsekken stakk av med halvparten av pengene!» Hun ristet på hodet. «Beklager», sa hun enda en gang. «Det er ingen grunn til at jeg skal lesse problemene mine over på deg!» Stemmen hennes hadde endret seg, og hun løsnet sikkerhetsbeltet.

Sjåføren gikk ut og åpnet døren for henne.

Lana så tilbake på Salvatore før hun steg ut av bilen. «Takk for skyssen, og jeg beklager det med middagsinvitasjonen, både i kveld og en annen kveld, men … vel …» Stemmen hennes forsvant, og hun ristet på hodet.

Lot hun blikket dvele ved ham? Og var det en beklagelse i det?

Lana steg grasiøst ut av bilen og møtte blikket hans igjen. «Ha en fin kveld», sa hun. Det lå en tydelig beklagelse i stemmen hennes.

Vel, han beklaget det også, for sin egen del. Han hevet hånden. Burde han be om navnet hennes, eller gi henne visittkortet sitt?

Men hun var allerede på vei opp trappen til den svarte inngangsdøren og fant frem nøkkelen fra håndvesken. Så gikk hun inn og lukket døren uten å se seg tilbake.

Sjåføren satte seg bak rattet, og Salvatore ba ham kjøre tilbake til hotellet. Han fikk spise middag alene i suiten sin.

Che peccato.

Det var synd.


2

Salvatore var tilbake i Roma etter å ha tatt turen innom New York og Chicago etter oppholdet i London. Han hadde motvillig forlatt byen, men også opprømt, og årsaken var den fantastiske blondinen. Han hadde villet ha henne fra det øyeblikket han så henne på avslutningsfesten, men hun hadde ikke tid til ham.

Ja, han forsto hvorfor … med det høye lånet måtte hun ta alle oppdrag hun kunne få. Han stivnet et øyeblikk. Hadde hun fortalt ham om lånet for at han skulle innfri det for henne? Han hadde jo innrømmet at han var en pengemann.

Det var en urimelig tanke. Hvis rikdommen hans hadde vært av interesse for henne, ville hun takket ja til å spise middag med ham, og til muligheten for en affære med ham. Det gledet ham, selv om det var utrolig frustrerende å bli avvist.

Telefonen ringte og avledet tankene fra kvinnen som ikke hadde tid til ham. Selv var han villig til å bruke mye tid på en kvinne som var så fantastisk og tiltrekkende.

Stemmen i den andre enden var en avledning han absolutt ikke ønsket. Det var Roberto som ville spise lunsj med ham. Tilsynelatende var det en forretningslunsj, men da de møttes, skjønte Salvatore at det var Giavanna Roberto ville snakke med ham om.

«Min kjære Giavanna trenger en voksen mann, en som kan veilede og beskytte henne!»

«Men den mannen er ikke meg, Roberto», svarte Salvatore. Den eldre mannen så halsstarrig på ham, for han likte å få viljen sin. Som far, så datter, tenkte Salvatore kynisk.

«Hvorfor ikke?» spurte mannen utfordrende.

Salvatores irritasjon ble til fortvilelse. Det måtte finnes noe som kunne stanse Roberto uten at det medførte økonomiske problemer. En mulig løsning dukket opp i hodet hans.

«Fordi jeg er involvert med en annen kvinne», svarte han bestemt. «En kvinne jeg har tenkt å gifte meg med», fortsatte han og så hvordan uttrykket i Robertos ansikt forandret seg til vantro.

Ordene kunne ikke tas tilbake.

Salvatore ante ikke hvor denne tanken kom fra, men han hadde en forutanelse om at det han hadde sagt bare ville gjøre problemet enda større.

*

Lana var trett da hun gikk på bussen. Hun hadde jobbet uavbrutt hele dagen, med tre fotoopptak, og hun var også fullbooket dagen etter. Dagen etter det hadde hun bare en casting. Hun rynket pannen, for hun hadde bare fått oppgitt en adresse og ingen andre detaljer. Heller ingen omtale av klienten eller hva kampanjen gjaldt. Hun hadde takket ja, for hun kunne ikke si nei til noen oppdrag nå, uansett hvor sliten hun var.

Dette kunne ikke fortsette. Hun kom til å bli utbrent av å nedbetale det skyhøye boliglånet.

Malcolm hadde heller ikke brydd seg om å finne et rimeligere lån. Han hadde fått innvilget lånet på hennes vegne ved å bruke en falsk epost-adresse han hadde opprettet for henne, og han hadde forfalsket signaturen hennes på lånedokumentene. Pengene hadde blitt satt inn på en felles bankkonto han hadde overtalt henne til å åpne sammen med ham. Den ville gjøre det enklere å betale husholdningsregningene, noe han aldri hadde gjort. Deretter hadde han overført pengene til sin egen bankkonto og dratt sin vei.

Da Lana kom hjem fra en fotoseanse i utlandet, var både han og tingene hans forsvunnet. På bordet lå et brev fra banken med informasjon om lånet og detaljer om nedbetalingen.

Malcolm hadde vært umulig å oppspore, og dermed kunne han heller ikke stilles for retten. Lana hadde ikke noe annet valg enn å jobbe alt hun kunne for å betale avdrag og renter.

Hun stirret dystert ut av vinduet på bussen.

Hadde hun noe annet valg enn å selge leiligheten, akseptere tapet og finne seg et billigere sted å bo utenfor London?

Ansiktsuttrykket hennes forandret seg når hun tenkte på det hun hadde fortalt den utrolig kjekke italieneren som hadde kjørt henne hjem etter moteshowet for fire uker siden.

Hun hadde plumpet ut med hele historien til en fullstendig fremmed mann!

Men det hadde vært noe ved ham som hadde fått henne til å åpne seg.

Kanskje var det fordi at hun etter Malcolms løgner og svik rett og slett trengte å være fullstendig ærlig og oppriktig.

Den flotte italieneren hadde tross alt vært oppriktig da han inviterte henne ut på middag. Og hun visste godt at en middag kunne være det første skrittet om han var interessert i en affære med henne. Men hun hadde ikke tid til en affære, og det hadde hun fortalt ham.

Bedrøvet tenkte hun på at han var den første mannen som hadde fanget interessen hennes etter Malcolms svik, og hun hadde avvist ham …

Men hun kunne ikke la være å tenke på ham. Når fotografene diskuterte med stylistene under langtekkelige fotoseanser, tenkte hun på det kjekke ansiktet hans med de velskapte leppene, og det korte møtet med ham. Hun måtte innrømme at hun angret litt på at hun hadde avvist ham …

Det var uansett for sent, og han hadde ikke gjort noe forsøk på å kontakte henne igjen. Han visste hvor hun bodde, og han kunne få tak i navnet hennes hvis han kontaktet motehuset. Men det hadde han ikke gjort.

En mann som var så flott og rik, ventet ikke på at kvinner skulle si ja til ham.

Lana hadde forspilt sjansen sin, og kanskje var det like godt med tanke på alle arbeidsoppdragene som ventet.

Hun tok frem mobilen og sjekket avtalene hun hadde neste dag. Hovedfokuset hennes var arbeidsoppdragene, og absolutt ikke en kjekk italiener hun aldri kom til å treffe igjen.

*

Salvatore gikk bort til vinduet på kontoret sitt i City. Herfra ledet han virksomheten sin i London. Han stivnet, for det han tenkte på nå, var slett ikke forretninger.

Dette var galskap!

Han ristet på hodet. Nei, det var ikke galskap! Det var en praktisk løsning, og jo mer han tenkte gjennom fordelene, jo mer ga det mening. Etter at han hadde kommet med den impulsive og nærmest desperate kunngjøringen for å stanse Roberto, hadde han tenkt gjennom alle fordelene og ulempene. Kunngjøringen hadde gitt det ønskede resultatet, for Roberto hadde gitt seg. Konklusjonen var at ulempene kunne håndteres og begrenses, mens fordelene …

Kroppen sitret. Det fantes en helt klar fordel, for han klarte ganske enkelt ikke å få denne kvinnen ut av tankene. Hvorfor visste han ikke ennå. Det var over en måned siden moteshowet, og det burde vært mer enn nok tid til å glemme henne? Det hadde han ikke gjort.

Og nå …

Telefonen ringte, og han løftet av røret.

Nå var hun her.

*

Lana fulgte etter den den slanke sekretæren gjennom det flotte kontorbygget i City. Hun visste fremdeles ikke hva hun skulle her. På messingplaten ved siden av inngangsdøren hadde det stått Luchesi SpA. Var dette et italiensk motehus hun ikke hadde hørt om?

Da sekretæren lukket døren etter seg, så hun seg rundt på det store kontoret med tapet og møbler i grå nyanser. Bak det store mahogniskrivebordet satt en mann.

Hun bråstanset.

Det var den kjekke italienske pengemannen. Mannen hun hadde avvist, men som hun ikke hadde klart å glemme. Nå satt han rett foran henne.

«Takk for at du ville komme. Vil du ikke sette deg?» spurte han og reiste seg. Han nikket mot en av stolene foran skrivebordet. De mørke øynene var uleselige, men de hadde likevel en magnetisk effekt på henne. Hun hadde ikke sett ham på flere uker, og pulsen slo raskere. Lang erfaring hadde lært henne å forholde seg rolig og avvente situasjonen, og det var nettopp det hun gjorde nå.

Et øyeblikk lot han blikket hvile på henne. Oppførselen hans var en helt annen enn sist, høflig og forretningsmessig.

Tankene fløy forvirret gjennom hodet hennes.

Hva var dette? Det var helt klart ikke en casting!

«Før vi fortsetter», begynte han med den sterke aksenten hun husket fra det første møtet. Den dype stemmen hans hadde den samme effekten på henne nå som kvelden etter moteshowet. « … må jeg be deg skrive under på en taushetserklæring.»

Han skjøv et dokument foran seg på skrivebordet.

«Det jeg har tenkt å si, må forbli mellom oss to», forklarte han.

Lana så ned på dokumentet og tilbake på ham. Ansiktsuttrykket hans var fremdeles uleselig. Hun leste raskt gjennom dokumentet og møtte blikket hans igjen. Dette var overraskende og ga ingen mening.

«Hør her, signore …» Lana tidde og innså at hun ikke visste hva han het.

«Jeg er Salvatore Luchesi», presiserte han med vaktsom stemme.

«Hva betyr dette?» utbrøt hun. «Agenten min sa det var en slags casting …»

Lana la merke til det skarpe glimtet i øynene hans. «Det er en slags casting hvis du skriver under på taushetserklæringen.» Han skjøv en kostbar penn mot henne.

Blikket hans var fremdeles uleselig, men noe hadde forandret seg. Skuldrene under den skreddersydde dressen virket anspente.

Lana satte seg rolig og så forvirret på ham. Brått begynte han å snakke igjen.

«Jeg befinner meg i en situasjon som krever en rask handling», forklarte han stivt og stålsatte seg. «Jeg vil snakke med deg om muligheten for et ekteskap mellom oss.»

*

Da Salvatore hørte sine egne ord, skulle han ønske at han kunne ta dem tilbake. Hadde han virkelig sagt dem?

Ja, det måtte han ha gjort, for hun så svært overrasket ut. Han hadde sluppet en bombe, og nå måtte han følge opp og forklare seg.

Han smilte stramt. «Jeg skjønner at dette er noe du ikke forventet», kommenterte han. «Men det er gode grunner, ja, faktisk fornuftige grunner, til det jeg nettopp sa.»

Hun rørte seg ikke, sa heller ikke noe, og han hevet hånden instinktivt. «Hør i det minste på det jeg har å si», ba han og trakk pusten dypt.

«Jeg trenger umiddelbart en kone, men for en begrenset periode.»

Salvatore tidde, for hun stirret på ham som om han var gal, noe han godt kunne forstå.

Men hun var like fullt fantastisk vakker!

Hun var kledd i nøytrale farger, et par mørkeblå smale bukser, en ettersittende topp og en stilig jakke. Hælene på skoene var middels høye. Håret var satt opp i en hestehale, og hun var lett sminket. Likevel var hun den vakreste kvinnen han noensinne hadde sett, og hun hadde nøyaktig den samme effekten på ham som den første gangen han fikk se henne på avslutningsfesten etter moteuken.

Hun hadde avvist ham da. Vil hun gjøre det nå også?

Det fikk vente til senere. Nå måtte han forklare bomben han nettopp hadde sluppet.

Han trakk pusten og fortsatte med nøytral stemme. «Jeg har et langvarig forretningssamarbeid med en partner av min avdøde far. Den siste tiden har han fått det for seg at jeg …» Han tok en liten pause og strammet leppene. « … at jeg er en passende ektemann for datteren hans. Det er en oppfatning som datteren hans dessverre deler med ham. Hun er derimot …» Stemmen hans ble skarpere. « … ikke en passende kone for meg! Og selv om jeg har prøvd å forklare og overbevise dem begge om det, så aksepterer de det ikke.» Enda en gang trakk han pusten dypt. «Og derfor har jeg, om enn motvillig, innsett at jeg må gå til et drastisk skritt og fri til deg.»

Salvatore tidde, men fortsatte å se på henne. Enda en stund satt hun urørlig, men så reiste hun seg.

«Du hadde ikke behøvd å be meg skrive under på en taushetserklæring, signore, for jeg kommer aldri til å fortelle noen om denne vanvittige samtalen!»

Hun snudde seg, sannsynligvis for å gå, men Salvatore kom henne i forkjøpet.

«Det er en uvanlig samtale, men den er ikke vanvittig», sa han stramt og stilte seg foran henne.

Hun så på ham. «Dette er vanvittig», insisterte hun.

Han ville ikke krangle med henne og gikk i stedet rett på sak.

«Uansett hva du eller jeg velger å kalle det, så vil jeg innfri lånet ditt om du tilbringer det neste året som min kone.»

Hun så vantro på ham, men han la også merke til noe helt annet i blikket hennes.

Salvatore gikk et skritt tilbake, men lang erfaring fra forretningslivet sa ham at det argumentet hadde overbevist henne.

«La oss utdype det i ro og mak», sa han og nikket mot en sofagruppe.

Lana var fremdeles overrasket, men hun gjorde som han ba henne om.

Salvatore følte seg lettet, men også forventningsfull. Men det fikk vente, for først måtte de drøfte detaljene for ekteskapet.

*

Det gikk nesten rundt for Lana da hun satte seg i en av sofaene. Overfor henne satt en mann som med et knips kunne hjelpe henne ut av det økonomiske uføret som Malcolm så kynisk hadde brakt henne opp i.

«Det jeg krever av deg, er følgende», sa Salvatore Luchesi med den samme skarpe, upersonlige tonen han hadde brukt siden hun kom inn på kontoret. Det gjorde det kanskje lettere å håndtere det han sa, og lettere å glemme at han en gang hadde invitert henne på middag, og en mulig affære.

«Så snart som mulig inngår vi et lovlig ekteskap. Deretter blir du med meg tilbake til Roma hvor vi blir presentert for offentligheten som et nygift par etter en hektisk romanse her i London.» Han strammet leppene. «En kone ved min side vil knuse ønsket til min forretningspartners datter og hennes fars ambisjoner om et enda tettere forretningssamarbeid. Jeg skal bruke denne tiden til å trekke meg ut av samarbeidet med ham. Når det er gjort …» Han holdt blikket hennes. « … kan og vil ekteskapet vårt oppløses.»

Lana sa ingenting og prøvde fortsatt å begripe hva han egentlig mente.

«Når vi skilles, vil du motta fire hundre tusen pund med renter, noe som også vil stå i særeieavtalen vi underskriver før vi gifter oss.»

Hun svelget og prøvde å få kontroll over tankene.

Dette var egentlig ikke et ekteskap, det var en forretningsavtale! Det var et ekteskap bare for syns skyld! Og når det var over, ville hun være gjeldfri.

Det stakk i henne.

Noe mer var det ikke.

På det første møtet hadde han invitert henne på middag, og en mulig affære. Den gangen hadde hun avvist ham.

Nå ville han inngå en forretningsavtale med henne.

En forretningsavtale som innebar at lånet hennes ville bli slettet.

«Vel, hva sier du?» Salvatore Luchesi så spørrende på henne.

Et langt øyeblikk fikk ikke Lana frem et ord.

Men så gjorde hun det.

*

Salvatore sto foran speilet på badet i suiten på hotellet og rettet på sløyfen foran forretningsmiddagen i sentrum av London. Han hadde funnet en løsning på knipen han hadde havnet i, og samtidig oppnådd et helt annet mål.

Han slapp ned hendene og betraktet sitt eget speilbilde.

Lana var alt han husket og så mye mer. Hun var like blendende vakker som han husket. Han visste at han hadde hørtes brysk ut da han la frem forslaget for henne, men det var viktig at hun fra starten av forsto at ekteskapet var midlertidig. Et varig ekteskap var ikke noe for ham.

En skygge la seg over ansiktet hans. Han hadde sin fars utseende, det visste han, men var det alt han hadde arvet fra ham? Det var nok ikke det, tenkte han bistert.

Korte affærer var hans stil. Noe annet ville han ikke risikere.

Han snudde seg brått. Det var på tide å dra for å spise middag. Og i morgen skulle han få utrettet det som måtte til før han returnerte til Roma med Lana ved sin side.

